open-index/open-wikipedia-markdown huggingface dataset:
Adrien Fourmaux

**Adrien Fourmaux** (sündinud 3. mail 1995) on Prantsusmaa rallisõitja.

## Sportlik karjäär

Pärast 2018. aasta Prantsusmaa rallimeistrivõistluste juunioride arvestuse võitmist tegi Fourmaux oma WRC debüüdi 2019. aasta Monte Carlo rallil ning võttis oma esimese karjääri punkti Ford Fiesta R5-ga.

Kogu 2019. aasta hooaja jooksul sai Fourmaux Prantsusmaa Autospordi Föderatsioonilt täieliku toetuse rallivõistlustel osalemiseks ning Ford Fiesta R5 tehniliseks hoolduseks. Ta võitis maailmameistrivõistluste WRC2 sarjas kaks 2. kohta – Monte Carlo rallil ja Walesi rallil.

2020. aastal sõlmis Fourmaux' lepingu M-Sport World Rally Team meeskonnaga, et võistelda WRC2 sarjas. Ta sai WRC2 võistlustel veel kolm poodiumikohta ja hooaja kokkuvõttes võitis pronksmedali.

Hooajal 2021 sai Fourmaux võimaluse osaleda WRC sarja seitsmel rallil. Prantslane tegi eduka debüüdi Ford Fiesta WRC autoga Horvaatia rallil, lõpetades viienda kohaga. Teine viies koht tuli Safari rallil Keenias, kuid oli selge, et tegemist ei ole küpse rallisõitjaga. 2022. aasta hooaeg ebaõnnestuski täielikult ning Fourmaux' suundus 2023. aastaks taas  WRC2 sarja.

See osutus motiveerivaks, sest edukate sõitudega 2023. aasta Briti autoralli meistrimeistrivõistlustel ja WRC2-s, sai Fourmaux võimaluse sõita Jaapani rallil taas Rally1 autoga. Seejärel otsustati, et ta osaleb Ford Puma Rally1 autoga 2024. aastal WRC sarjas.

Fourmaux saavutas oma esimese WRC-võistluse poodiumikoha 2024. aastal Rootsi rallil. Peale seda tuli ta kolmandaks veel neljal osavõistlusel.

Pärast 2024. aasta FIA World Rally Cally Championship sarjas võistlemist M-Sport World Rally Team meeskonnas, liitus Fourmaux liitus 2025. aastal Hyundai Shell Mobis WRT meeskonnaga ning asus sõitma Hyundai i20 N Rally1 võistlusautol.

## WRC sarja tulemused

 Hooaeg on pooleli.

## Viited

## Välislingid

*Adrien Fourmaux. e-wrc.com. 
* Fourmaux mainib tänavustest eesmärkidest rääkides ka MM-tiitlit. sport.postimees.ee, 7. jaanuar 2025.
Kristjan Evart

**Kristjan Evart** (sündinud 25. jaanuaril 1990) on eesti korvpallitreener ja endine korvpallur. 

Evart on BC Pärnu Sadam peatreener alates 22. detsembrist 2024.

## Viited
Inzersdorf im Kremstal

**Inzersdorf im Kremstal** on vald *(Gemainde)* Austrias Ülem-Austria liidumaal Kirchdorfi ringkonnas.

Inzersdorf asub Kremsi orus Traunviertelis. U. 30 % valla territooriumist on kaetud metsaga ja 59 % on haritav maa.

## Viited
General Motorsi C-platvorm

**General Motorsi** **C-platvorm** oli autoplatvorm, millel toodeti aastail 1924–1984/1996 General Motorsi täissuuruses (*full-size*), tagaveoga, raamile ehitatud (*body-on-frame*) autosid.

1926. aastal väljatulnuna oli C-platvorm suurim GMi kolmest põhiplatvormist: A-platvormi kasutasid odavamad Chevrolet ja Oakland (koos Pontiaci kompanjonmargiga), B-platvormi Oldsmobile ja Buick ning C-platvormil hakati tootma Cadillaci luksusautosid. Esimeseks C-platvormi autoks oli 1924. aastal Cadillac V-63, C-nimetuse sai platvorm 1926. aastal, kui General Motors otsustas platvorme standardiseerida, et firma keretootja Fisher Body tööd lihtsustada, standardiseerides platvormid teljevahede järgi. Algselt toodetigi suurimal, C-platvormil ainult luksuslikke Cadillace.

1931. aastal hakati C-platvormil tootma ka Buicki pikema teljevahega tippmudeleid 80 ja 90, 1940. aastal ka Oldsmobile'i mudeleid 96/98, lisaks ka Pontiaci tippmudelit Custom Torpedo, mida toodeti aga vaid kaks aastat.

Pärast teist maailmasõda jätkati C-platvormil GMi suurimate luksuslikemate autode (v.a. limusiinid) tootmist. Esimestest sõjajärgse disainiga autod tulid välja 1948.–1949. mudeliaastatel: Oldsmobile 98, Buick Super ja Roadmaster ning Cadillac 62 ja 60 Special - Cadillaci tippmudel, mis toodeti pikendatud teljevahel). Aastatega autod üha kasvasid, 1976. aastaks oli C-platvormi autod 127- (3.23 m) (Oldsmobile 98/Buick Electra), 130- (3,3 m) (Cadillac Calais/deVille) või 133-tollise (3,38 m) teljevahega (Cadillac 60 Special), kogupikkuseks 5,85–5,95 meetrit. Kuna aga 1970. aastate naftakriis vähendas USAs nõudlust suurte autode järele, läbisid autod 1977. mudeliaasta uuenduskuuriga *downsizingu*, muutudes 10 tolli lühemaks, teljevahe oli nüüd 119 (3,02 m) (Oldsmobile 98/Buick Electra) või 121.5 tolli (3.09 m) (Cadillac deVille/Fleetwood Brougham), kogupikkus 5.62 m.

1985. aastal nimetati C-platvorm ümber **D-platvormiks** peale senise samanimelise limusiiniplatvormi tootmise lõppu, sellel jätkati veel vaid Cadillac Fleetwood Broughami tootmist. C-platvormi nimetust hakkas kandma uus esiveoliste kandevkerega 110,8-tollise (2.81 m) teljevahe ja 5 m kogupikkusega autode platvorm, millele Oldsmobile 98, Buick Electra ja Cadillac deVille üle läksid.

Vanal C- (nüüd D-platvormil) toodeti Cadillac Fleetwood Broughamit (alates 1987. aastast lihtsalt Brougham) 1992. mudeliaastani ja 1993–1996 selle järglasmudel Fleetwoodi. Kuna USAs polnud suured sedaanid enam populaarsed, jäi Fleetwood ilma järeltulijata, millega lõppes General Motorsi suurte tagaveoliste raamile ehitatud sedaanide tootmine.
Manu Dibango

**Emmanuel N'Djoké Dibango** (tuntud kui **Manu Dibango**; 12. detsember 1933 Douala – 24. märts 2020 Melun) oli Kameruni muusik.

Ta kolis 15-aastaselt Kamerunist Prantsusmaale. Ta alustas muusikukarjääri 1960. aastate keskel. Dibango oli eelkõige tuntud oma 1972. aasta singli "Soul Makossa" poolest. Sellest sai rahvusvaheline hitt ning see jõudis sealhulgas USA ja Prantsusmaa singlite edetabelisse. Laulu on kaverdanud ja sämplinud paljud teised artistid, sealhulgas on laulu refrääni kasutanud Michael Jackson oma laulus "Wanna Be Startin' Somethin'" (1983) ja Rihanna laulus "Don't Stop the Music" (2007).

Dibango muusikale oli iseloomulik Kameruni rahvamuusika segamine läänelikku džässi ja funkiga. Oma üle 50 aasta kestnud karjääri jooksul andis ta välja paarkümmend albumit. Ta mängis saksofoni, vibrafoni ja klaverit.

## Viited
Rhonda Fleming

**Rhonda Fleming** (sündinud **Marilyn Louis**; 10. august 1923 Los Angeles, California – 14. oktoober 2020 Santa Monica, California) oli USA filmi- ja seriaalinäitleja.

Ta mängis enam kui 40 mängufilmis, peamiselt 1940. ja 1950. aastatel. Ta oli üks oma aja glamuursemaid näitlejaid, keda hüüti Technicolori kuningannaks.

Tema esimene suurem roll oli Alfred Hitchcocki põnevusfilmis "Nõiutud" ("Spellbound"; 1945). Aasta hiljem mängis ta Robert Siodmaki põnevusfilmis "Keerdtrepp" ("The Spiral Staircase"). 1949. aastal mängis ta koos Bing Crosbyga peaosas filmis "A Connecticut Yankee in King Arthur's Court". 1953. aastal kehastas ta filmis "Serpent of the Nile" Kleopatrat. 1956. aastal mängis ta Dana Andrewsi kõrval naispeaosa Fritz Langi lavastatud *[[film noir]]*is "Kui linn magab" ("While the City Sleeps"; 1956). 1957. aastal mängis ta John Sturgesi lavastatud vesternis "Tulevahetus OK Corralis" ("Gunfight at the O.K. Corral") Burt Lancasteri ja Kirk Douglase kõrval naispeaosa.

Pärast 1960. aastaid mängis ta filmides veel vaid paar korda. Viimase filmirolli tegi ta 1990. aastal lühifilmis "Waiting for the Wind".

Pärast aktiivse näitlejakarjääri lõppu töötas Fleming heategevusorganisatsioonides, eriti vähiravi valdkonnas. 1991. aastal asutas ta koos oma viienda abikaasa Ted Manniga Los Angelese California Ülikooli meditsiinikeskuses naistekliiniku.

1960. aastal sai ta Hollywoodi kuulsuste alleele omanimelise tähe.

Fleming oli abielus kokku kuus korda ja tal oli üks laps.

## Viited

## Välislingid

*
Schiederweiher

**Schiederweiher** (Schiederi tiik) on tehisjärv Ülem-Austrias Hinterstoderis, mis tekkis Krumme Steyri jõe tõkestamisel. Tiik asub mere pinnast 612 m kõrgusel Großer Prieli jalamil Totes Gebirge mäestikus.

Selle pindala on ligikaudu 2 ha ja sügavus 1-1,5 m. Sissevool toimub Krumme Steyrist kraavi kaudu ja lisaks toidavad seda tiigi põhjas olevad kaevud. Selle äravoolu tagasi Krumme Steyri reguleerib puidust ülevoolupais.

Schiederweiheri moodustas aastatel 1897–1902 Johann Schieder, k.u.k. ehitusmeister. Suureneva sadestumise ja vetikate tekkega tegelemiseks korrastas Hinterstoderi vald järve 2004./2005. aastal maaomaniku Württembergi hertsogi toetusel.

Kaltsiumirikas mergel katab järvepõhja, kus kasvavad kivirohi ja tume särjesilm. Lõunakaldal on pilliroo riba, teistel kallastel vaid hõredad laigud harilikku pilliroogu ja läänes külgneb niiske heinamaaga. Tiik klassifitseeritakse oligotroofseks.

Järve tervendamise käigus jäeti pilliroo riba ja madalveekogud puutumata ning 2005. aastal asustati jõeforelli, arktika paaliat, siiga, prügikala, võldast ja jõevähki.

Via Alpina purpurrada möödub Schiederweiheri juurest Prielschutzhaus mägionni.

2018. aastal valiti Schiederweiher kohaliku telesarja "9 Plätze – 9 Schätze" (9 kohta – 9 aaret) rahvahääletuse kaudu Austria kauneimaks paigaks.
Liisi Tammoja

**Liska** (kodanikunimega **Liisi Tammoja;** sündinud 20. detsember 2001 Pärnus ) on Eesti tõsielustaar, sisulooja ja räppar.

Ta on osalenud tõsielusaadetes "Rannamaja" ja "Tüdrukute õhtu". 2022. aastal esindas ta Eestit rahvusvahelisel Miss Earthi iludusvõistlusel. 

## Viited
Bryce DeWitt

**Bryce Seligman DeWitt** (8. jaanuar 1923 Dinuba, California osariik – 23. september 2004 Austin) oli ameerika füüsikateoreetik.

Ta lõpetas Harvardi Ülikooli ja kaitses samas 1950. aastal füüsikaalase doktoritöö (juhendaja Julian Schwinger). Seejärel töötas ta mitmes institutsioonis, sealhulgas aastatel 1973–2004 Texase Ülikoolis Austinis.

DeWitti peamised uurimisvaldkonnad olid kvantväljateooria, supermuutkonnad, kalibratsiooniteooria ja relativistlik astrofüüsika.

Ta oli teerajajaid üldrelatiivsusteooria kvantiseerimisel ja eelkõige kanoonilise kvantgravitatsiooni väljatöötamisel. DeWitt sõnastas koos John Archibald Wheeleriga Universumi lainefunktsiooni jaoks Wheeleri-DeWitti võrrandi ja aitas populariseerida Hugh Everetti paljude maailmade kvantmehaanika tõlgendust.

## Tunnustus
*1987 – Diraci medal
*1990 – valiti USA Riikliku Teaduste Akadeemia liikmeks
*2002 – Pomerantšuki auhind
*2005 – Einsteini auhind (postuumselt)

## Viited
Jüri Kikka

**Jüri Kikka** (1949 – 12.10.2020) oli Eesti kunstnik. Õppis Tartu Pallase kunstikoolis. Teoseid suurtel lõuenditel iseloomustavad julged värvikombinatsioonid ja tugevad kontrastid. Need teosed väljendasid vastuseisu nõukogude režiimi kollektivistlikele ideaalidele.

Tema stiil tõmbas KGB tähelepanu, kes leidis, et tema looming ei sobi kokku tolleaegse ametliku esteetikaga. Kikka otsustas peita oma teosed ja taanduda kunstimaailmast. Pärast kunstist taandumist töötas riikliku tehase peakujundajana ning saavutas hiljem edu kinnisvaraäris. Kuigi see elutee eemaldas teda loomekunstist, säilitas ta oma teosed, mis jäid varjule enam kui 50 aastaks.

**Teoste taasavastamine**

Murranguline hetk saabus siis, kui ühe tema maja müügi käigus avastati umbes sada 1966–1969 aastatest pärinevat maali. 2019. aastal Tartu näitusel eksponeeriti maale esmakordselt avalikult. Üks kollektsionäär ostis näituselt kümme maali, hiljem soetas sama kollektsionäär ka ülejäänud teosed, välja arvatud hilisemad, 2021. aastal tellimusena valminud tööd.

**Võrdlus Jean-Michel Basquiat’ga**

Jüri Kikka 1966–1968 aastate loomingut on võrreldud Jean-Michel Basquiat’ga. Kikka lugu – kunstnik, kes oli sunnitud oma kunstilist terviklikkust kaitsma taandumisega – sarnaneb Basquiat’ looga. Kikka kõige tähelepanuväärsemad teosed sümboliseerivad kunstilist dissidentsi.

## Viited
Zelenogorski kalmistu

**Zelenogorski kalmistu** (vene keeles Зеленогорское кладбище) on kalmistu Peterburis Kurortnõi rajoonis Zelenogorskis aadressil prospekt Lenina 89A.

Kalmistu pindala on 13,4 hektarit.

Kalmistule alustati matmist 19. sajandi lõpul. Teise maailmasõja ajal maeti kalmistule palju hukkunud Nõukogude sõjaväelasi.

## Maetuid
*Dmitri Balašov, kirjanik, filoloog ja ühiskonnategelane
*Sergei Belov, kirjandusteadlane ja raamatuteadlane
*Ludvig Faddejev, füüsikateoreetik ja matemaatik
*Pjotr Gorin, näitleja
*Mihhail Herzenstein, majandusteadlane, publitsist ning poliitika- ja ühiskonnategelane
*Nikita Morozov, matemaatika ja mehaanikateadlane
*Antonina Pojarkova, botaanik
*Sergei Zahharov, laulja ja näitleja
*Aleksei Vanšeidt, keemik
*Mihhail Velikanov, hüdroloog
*Pavel Vittenburg, geograaf ja geoloog

## Viited
Paikuse kalmistu

**Paikuse kalmistu** on kalmistu Pärnu maakonnas Pärnu linnas Paikuse alevis.

Paikuse kalmistu on rajatud 2004. aastal.

## Viited
Adenomüoos

**Adenomüoos** (kreeka k *adeno* – 'nääre' ja *müo* – 'lihas') on günekoloogiline haigus, mille puhul tavaliselt emaka sisemust vooderdav kude (endomeetrium) kasvab läbi emaka lihaskoest (müomeetriumist). Seejuures jääb endomeetrium funktsionaalseks, täites oma tavalisi ülesandeid. Adenomüoosile on iseloomulik emaka anomaalne paksenemine ja suurenemine, millega kaasneb menstruatsiooni ajal suurenenud veritsus ja valu. Valu võib esineda ka menstruaaltsükli teistes faasides, samas paljudel juhtudel ei pruugi haigusega kaasneda sümptomeid.

Adenomüoos on healoomuline, mis tähendab, et sellel puuduvad vähile iseloomulikud tunnused ning see ei põhjusta teadaolevalt vähki (kuigi mõningate uuringute kohaselt on adenomüoosiga patsientidel mõnevõrra suurem endomeetriumi- ja munasarjavähi risk). Küll on adenomüoosi seostatud teise günekoloogilise haiguse – endometrioosiga, mille korral endomeetriumit sisaldavad kolded tekivad väljaspool emakat. Statistiliselt on adenomüoosiga patsientidel suurem tõenäosus kaasuvateks haigusteks, nagu endometrioos, emaka fibroom (müoom) või emaka polüübid. Adenomüoosi seostatakse ka viljatuse mõnevõrra suurenenud riskiga.

Hiljutised uuringud on näidanud, et adenomüoosi näol on tegemist väga levinud günekoloogilise haigusega (esinemissagedus günekoloogi vastuvõtule jõudnud fertiilses eas naiste seas hinnanguliselt 21–34%). Adenomüoosi diagnoositakse enamasti naistel vanuses 35–50 eluaastat, kuid on ka nooremaid patsiente. Diagnoosimiseks kasutatakse tänapäeval mitteinvasiivseid meetodeid nagu magnetresonantstomograafia või vaginaalne ultraheliuuring. Haiguse põhjus ei ole täpselt teada, kuigi on näidatud, et adenomüoosi võivad põhjustada mehaanilised vigastused emaka teatud piirkonnas (nt keisrilõike tulemusena või raseduse katkestamisel kirurgilisel teel).

Adenomüoosi sümptomite leevendamiseks kasutatakse enamasti kas mittesteroidseid põletikuvastaseid valuvaigisteid (nt ibuprofeen, naprokseen) või hormonaalseid kontratseptiive, mis takistavad ovulatsiooni ja seeläbi ka endomeetriumi paksenemist ning edasist menstruatsiooni (see lahendus sobib vaid juhul, kui patsient ei soovi rasestuda). Ägedatel juhtudel võidakse kaaluda kirurgilist sekkumist, kuigi see ei ole tavaline praktika.

## Viited
Kremsmünster

**Kremsmünster** on vald *(Marktgemeinde)* Austrias Ülem-Austria liidumaal Kirchdorfi ringkonnas.

Kremsmünster asutati 777. aastal, seal asub Kremsmünsteri klooster.

Kloostri asutas 777. aastal Baieri hertsog Tassilo III ja see on üks vanimaid kloostreid Kesk-Euroopas. Asudes silmatorkaval jääaegsel terrassil linna kohal, domineerib see kogu Kremsi orus. Mungad (Püha Benedictuse Ordu) juhivad kuulsat gümnaasiumi, mis on eksisteerinud alates 1549. aastast, ning astronoomia- ja geofüüsikalist observatooriumi (nn Matemaatikatorn). Esimene Slovakkia Vabariik lakkas siin eksisteerimast, kui 8. mail 1945 kapituleerus Slovakkia eksiilvalitsus Ameerika Ühendriikide 3. armee 20. korpust juhtiva kindral Walton Walkeri ees.

## Teadus ja kultuur

Kremsmünster on traditsiooniline kultuuri-, astronoomia- ja loodusteaduste koht. Näiteks Placidus Fixlmillner (1721–1791), esimene astronoom, kes arvutas Uraani orbiidi, sündis ja elas Kremsmünsteris.

Vaatetorn ise (ehitatud aastatel 1749–1756) on esimene Euroopa Kõrghoone. Sellesse lähedusse rajati maailma vanim geomagnetismi jaam ja ühtlasi Austria-Ungari esimene ilmajaam.

Lähedalasuv *Gusterberg* (450 m) on kunagise Ülem-Austria riikliku maamõõtmise alguspunkt. Vaatetorn tipus tähistab mäe geoteaduslikku tähtsust. Seda läbib ka meridiaanikaar *[[Großenhain]]-Kremsmünster-[[Pula]]*, 800 km pikkune triangulatsioon, mis mõõdeti 19. sajandil geoidi alpikumeruse määramiseks.

Peale koolide ja barokkstiilis raamatukogu on Kremsmünsteris ka mõned täiskasvanuhariduse asutused, näiteks *Subiaco* vaimseteks harjutusteks ja kutsekool. Kremseggi lossis on spetsiaalne muusikariistade muuseum.

Kloostri raamatukogus (ehitatud aastatel 1680–1689) on umbes 160 000 köidet. 1700 manuskripti hulgas on *[[Codex Millenarius]]*, evangeliaar, mis on kirjutatud umbes 800. aastal Mondsee kloostris. Kloostri aardekambri eksponaat on Tassilo karikas umbes 770. aastast, valmistatud vasest ja hõbedast ning mahutab 1,8 liitrit. Seda kasutatakse siiani usuteenistustel, näiteks ülestõusmispühade ajal.

Arhitektuur väljaspool kloostrit:

* Gooti arhitektuur: hilisgooti hooned, gooti stiilis kohtu- ja vallamaja
* Barokk: palverännakukirik *Heiligenkreuz* (1687–90, C.A. Carlone); Kalvarienberg (1736–1738, J. M. Prunner / B. Altomonte)
* Rokokoo: Kirchbergi abikirik (1753/54)
* Lossid: Kremseggi loss ja Achleiteni/Kemateni loss

## Kliima

Kremsmünsteri kliima on mandriline, klassifitseeritud kui *Dfb* Köppeni kliimaklassifikatsioonis ja *Dc* Trewartha kliimaklassifikatsioonis. Ilm on suvel soe ja niiske ning talvel külm ja lumine.

Kremsmünsteri kliima on aastatel 1991–2020 olnud soojem ja niiskem kui perioodil 1961–1990.

## Majandus

Kremsmünster on ka moodsa tehnika koht, kus töötab umbes 3000 töötajat (neist 62% tootmises), näiteks

* naftatööstuses (RAG Austria peakorter Kriftis),
* plastitööstuses (Greiner Holding AG, üle maailma 7000 töötajat),
* pakendi- ja klaasitööstuses (näiteks Gablonzer),
* ehitusettevõtetes, kunstis ja käsitöös,
* suveturismis (20 000 – 25 000 ööbimist).

## Viited
Andreas Jääger

**Andreas Jääger** (sündinud 1983) on taskuhäälingu saatejuht (inglise keeles *podcaster*), ajakirjanik ja uhhuu-ekspert. Ta on kirjutanud artikleid ja kolumne ebateadusliku või müstilise maailmavaate esindajaist, keda seostatakse esoteerika, alternatiivravi ja tõendamata uskumustega ning keda rahvasuus kutsutakse uhhuudeks.  

2020. aastal alustasid Märt Koik ja Andreas Jääger taskuhäälingusarja "Võhkarid", milles käsitletakse päevakajalisi teemasid poliitikast kultuurini ja sotsiaalmeediastaaridest ebateaduseni. 2025. aastal kasvas sellest sarjast välja TV6 telesaade "Tele-Võhkarid".

Lisaks on Jääger vedanud ka taskuhäälingusaateid "Herilasepesa" ja "Intiimselt eraelust". 2025. aastal tegi ta koos tiktokker Kristiina Freiga taskuhäälingut "Eluhoolikud".  

## Raamatud
* "Uhhuu! Väike Eesti uhhuuraamat ehk millest uhhuud räägivad ja kui jabur see kõik on".  Kirjastus Helios, 2024. Autorid Andreas Jääger ja Märt Koik, illustraator Greta Ruga.
* "Hambahaldjas Helmiine ja päästetud kuningriik". Hoaloha 2026.  Autorid Andreas Jääger ja Miia Melissa Jääger, illustraator Kert Väljak. 

## Viited


## Välislingid
* Andreas Jäägeri isiklik veebileht 
* Tele-Võhkarid Märt Koik ja Andreas Jääger 
* Taskuhääling Võhkarid 
* Taskuhääling Intiimselt eraelust
Matthew Dominick

**Matthew Stuart Dominick** (sündinud 7. detsembril 1981) on Ameerika Ühendriikide mereväelane, katselendur ja astronaut. 

Dominick lõpetas 2005. aastal San Diego Ülikooli elektrotehnika erialal. Pärast ülikooli lõpetamist, astus Dominick mereväkke ning sai mereväelenduriks. Dominick osales Afganistani sõjas ning hiljem valiti õppima katselendurite kooli. Mereväe piloodina on Dominickil rohkem kui 1600 lennutundi 28 lennukiga ja 400 maandumist lennukikandjale. 

Dominick valiti NASA astronaudiks 2017. aastal. 2024. aastal oli ta SpaceX Crew-8 komandör ning 70. ja 71. ekspeditsiooni lennuinsener.

## Viited
Hyphodontia quercina

***Hyphodontia quercina*** on taelikulaadsete seltsi kuuluv kandseente liik.

Seen kasvab tamme lamatüvedel.

## Välislingid
* ''Hyphodontia quercina'' andmebaasis eElurikkus
Kringlan

**Kringlan** on kaubanduskeskus Islandi pealinnas Reykjavíkis Háaleiti og Bústaðiri linnaosas.

Kringlan on suuruselt teine kaubanduskeskus Islandil ja suurim kaubanduskeskus Reykjavíkis. Kaubanduskeskus on ehitatud 1987. aastal, seal on rohkem kui 170 poodi, restorani ja kohvikut. Kaubanduskeskuse pindala on 50 000 ruutmeetrit. Kringlanis asuvad ka Reykjavíki raamatukogu filiaal ja kino "Sambioin". Kringlani kõrval asub Reykjavíki Linnateater.

## Viited
Akropolise ralli

**Akropolise ralli** on Kreekas ajaloolise Vana-Kreeka Akropoli piirkonnas läbiviidav rallivõistlus, mis kuulub autoralli maailmameistrivõistluste (WRC) sarja. Ralli toimub tolmustel ja kivistel mägiteedel, tavaliselt kuumal suveperioodil ning on tuntud oma karmide tingimuste poolest.

## Ralli iseloomustus
Võistlusrajad on mägipiirkonnas on ebatasased, kividerohked ja looklevad ning rohke lämmatava tolmuga, mis piirab nähtavust. Võistlusel kasutatavad autod peavad olema erilise vastupidavusega, et läbida kiireid ja kiviseid etappe. Võistlusauto kokpitis võib kuumus tõusta kuni 50 °C. Rasked tingimused panevad võistlejate oskused, kannatlikkuse ja vastupidavuse proovile ning Akropolise rallit võrreldakse tihti tingimuste poolest kurikuulsa Safari ralliga. 

## Ajalugu
Akropolise rallit, mis on üks pikim WRC ralli, on korraldanud alates 1951. aastast Kreeka Motorsports Organization Automobile ja Touring Club (ELPA). WRC sarja kuulub ralli 1973. aastast. Aastatel 2014–2020 siiski Akropolise rallit WRC sarjas ei korraldatud, uuesti toimuvad need võistlused 2021. aastast, Kreeka peaminister Kyriákos Mitsotákis kinnitas, et valitsus on valmis korraldajaid rahaliselt toetama. 

20. sajandil kuni 1990. aastateni oli ralli pikkus kuni 800 võistluskilomeetrit, mida läbiti rasketes tingimustes. Võistluskatsed hõlmasid tuntud piirkondi üle kogu Kreeka nagu Kalabaka, Metéora, Mount Olympus, Atika piirkond, Kesk-Kreeka piirkond ja lõuna pool Peloponnesos. Ralli traditsiooniline start toimus alati Ateena legendaarse Akropoli all ning finiš toimus Panathinaikó staadionil.

Ralli maailmameistrivõistlustele esitatud uute nõudmiste tõttu ja ülemineku tõttu lühematele kiiruskatsetele on 21. sajandil Akropolise ralli hajutatud kindlatesse piirkondadesse, mille lähistel kiiruskatseid korraldatakse. 2005. aastal kolisid ralli peakeskus ja teeninduspark Lamíast Ateena 2004. aasta olümpiamängude spordikompleksi. 2009. aastal viidi rallikeskus Kórinthose kanali lähedal asuvasse Loutraki linna. 2016. aasta European Rally Championship (ERC) hooajaks viidi ralli peakorter tagasi Lamíasse, mille lähedal asuvad tuntud ja klassikalised mägised rallirajad.

Akropolise raali on võitnud mitmed maailma rallikuulsused, teiste seas Walter Röhrl, Björn Waldegård, Ari Vatanen, Stig Blomqvist, Juha Kankkunen, Carlos Sainz, Colin McRae jt.

## Rallivõitjad
Alates 1973. aastast kui ühineti WRC sarjaga.

*aasta, piloot/kaassõitja (automark)*

## Välislingid
*
Silvester Belt

**Silvestras Beltė** (artistinimega **Silvester Belt**; sündinud 26. novembril 1997 Kaunases) on Leedu laulja ja laulukirjutaja.

Beltė kirjeldab enda muusikat kui poppi, millel on mõjutusi elektrost, reivist ja tehnost. Ta on nimetanud oma suurimaks eeskujuks Troye Sivani.

2010. aastal osales ta Laste Eurovisiooni lauluvõistluse kohalikus eelvoorus looga “Pi-pa-po”, pälvides 12 osaleja seas kaheksanda koha.

Pärast gümnaasiumi ja muusikakooli lõpetamist õppis ta Juozas Gruodise konservatooriumis. 2017. aastal võitis ta lauluvõistluse “Aš – superhitas”. Järgnevalt kolis ta pealinna Vilniusse, kus osales või töötas mitmes laulu- ja tõsielusaates.

2019. aastal lõpetas ta Londonis maineka Westminsteri Ülikooli ja naasis poolteist aastat hiljem kodumaale, kus sõlmis lepingu plaadifirmaga.

Ta esindas oma koduriiki Malmös toimunud 2024. aasta Eurovisiooni lauluvõistluse finaalis lauluga "Luktelk", mis saavutas 26 riigi laulude konkurentsis 14. koha.

## Viited

## Välislingid
Micheldorf in Oberösterreich

**Micheldorf in Oberösterreich** on vald *(Marktgemeinde)* Austrias Ülem-Austria liidumaal Kirchdorfi ringkonnas.

Vald kannab oma endiste isandate Jörger von Tolleti perekonna vappi.

## Viited
Molln

**Molln** on vald *(Marktgemeinde)* Austrias Ülem-Austria liidumaal Kirchdorfi ringkonnas.

Seda mäletatakse paigana, kus 1919. aastal toimus salaküttide lahing ja neli inimest tulistati surnuks.

Molln asub Traunviertelis. U. 70 % valla territooriumist on kaetud metsaga ja 20 % on haritav maa.

Valla vahetus läheduses asub *[[Nationalpark Kalkalpen]]*, sealhulgas Kesk-Euroopa suurim metsaala. Mollnis on külastuskeskus.

## Maagaasivaru

Mollnil on praegu 24 km³ (270 TWh energiat) maagaasivaru. Selle keskkonnamõjud on vaieldavad, samas kui energiajulgeolek ja inflatsioon on EL-is taas peamiste probleemidena esile kerkinud.

## Viited
Vox Rationis

**MTÜ Vox Rationis** on avalikes huvides tegutsev Eesti kodanikuühendus, mille eesmärgiks on tõenduspõhisusele tugineva väitlemise edendamine ning valeinformatsioonile osutamine ja selle leviku tõkestamine.

## Tähendus ja tegevus
Vox Rationis tähendab eesti keeles mõistuse häält. MTÜ tegutseb peamiselt sotsiaalmeedias ja soovib oma tegevusega pidurdada valeinfo levikut. Ühingu liikmed on teaduspõhise maailmakäsitluse pooldajad.

## Juhtlamba auhind
Juhtlamba auhind on MTÜ Vox Rationis tunnustus neile, kes on andnud märkimisväärse panuse väärinfo vastu võitlemisse ja teaduspõhise mõtlemise edendamisse. Auhinnaga tunnustatakse julgeid ja nutikaid teaduspõhise mõtlemise edendajaid – üksikisikuid või asutusi, kes on väärinfo vastu võideldes näidanud üles lamba hoolivust ja karjalooma tarkust. Juhtlamba järel saab kogukond liikuda turvalise, faktitäpse ja teaduspõhise maailma suunas.

Auhinna "Juhtlammas 2024" sai ajakirjanik Tuuli Jõesaar. Auhind anti selle eest, et tema töö ei ole pelgalt informatiivne, vaid ühiskondlikult mõõdetava mõjuga. Tema artiklid on paljastanud väärinfo levitajaid ja ebateaduse ärakasutajaid ning toonud kaasa reaalseid muutusi. Varem on Tuuli Jõesaar pälvinud uuriva ajakirjanduse auhinna ehk Bonnieri preemia lugude eest, mis rääkisid mürgisest kloordioksiidist ning sellest, kuidas vanemad seda ainet laste peal kasutavad.

## Vaata ka
* Valeinformatsioon
* Vandenõu
* Pseudoteadus
* Vandenõuteooria

## Viited
Ursynów

**Ursynów** on linnarajoon Varssavi lõunaosas.

Ursynów ühendati Varssaviga 1951. aastal.

Ursynów on suuruselt kolmas Varssavi linnarajoon hõlmates 8,6% linna pindalast. Ursynów on üks kõige dünaamilisemalt arenevaid Varssavi linnarajoone. Üle 25 protsendi Ursynówi elanikest on alla 18-aastased lapsed ja noored ning ainult 7 protsenti on pensionärid.

## Linnaosad
*Dąbrówka
*Grabów
*Jeziorki
*Kabaty
*Natolin
*Ursynów Północny
*Pyry
*Skarpa Powsińska
*Stary Imielin
*Stary Służew
*Ursynów-Centrum
*Wyczółki

## Viited
Białołęka

**Białołęka** on linnarajoon Varssavi põhjaosas Wisła paremal kaldal. Białołęka piirneb idas Marki linnaga.

Białołęka sai eraldi linnarajooniks 1994. aastal, enne seda oli Praga Północi linnarajooni osa.

## Linnaosad
*Białołęka Dworska
*Brzeziny
*Choszczówka
*Dąbrówka Szlachecka
*Grodzisk
*Henryków
*Kobiałka
*Nowodwory
*Szamocin
*Żerań
*Tarchomin

## Viited
Ken Hensley

**Kenneth William David Hensley** (24. august 1945 London – 4. november 2020 Agost, Hispaania) oli inglise laulja, laulukirjutaja ja muusik.

Ta oli eelkõige tuntud rokkansambli Uriah Heep liikmena. Ta kuulus Uriah Heepi aastatel 1969–1980. Ta mängis ansamblis klahvpille ja kitarre ning oli ansambli üks põhilisi laulukirjutajaid. Tema lauldud on sellised Uriah Heepi laulud nagu "Lady in Black", "Easy Livin'" ja "Stealin'".

Hiljem musitseeris ja mängis klahvpille Hensley veel ansamblis Blackfoot (1982–1984) ning ta tegi kaasa ansamblites W.A.S.P. ja Cinderella. Ta tegi ka soolokarjääri. Tema soolodebüütalbum "Proud Words on a Dusty Shelf" ilmus 1973. aastal.

Hensley suri 75-aastaselt 4. novembril 2020 pärast lühikest haigust.

## Viited
Bemowo

**Bemowo** on linnarajoon Varssavi lääneosas.

Omaette linnarajooniks sai Bemowo 1994. aastal, enne seda oli Wola linnarajooni koosseisus.

## Linnaosad
*Bemowo-Lotnisko
*Boernerowo
*Chrzanów
*Fort Bema
*Fort Radiowo
*Górce
*Groty
*Jelonki Północne
*Jelonki Południowe
*Lotnisko

## Viited
Charles Misner

**Charles William Misner** (13. juuni 1932 Jackson, Michigani osariik – 24. juuli 2023) oli ameerika füüsikateoreetik.

Ta lõpetas 1952. aastal Notre Dame'i ülikooli bakalaureusekraadiga. 1957. aastal kaitses ta Princetoni Ülikoolis doktoritöö "Outline of Feynman Quantization of General Relativity; Derivation of Field Equations; Vanishing of the Hamiltonian" (juhendaja John Wheeler).

Misner töötas Princetoni Ülikoolis abiprofessorina (1959–1963) ja seejärel Marylandi Ülikoolis, kus ta edutati 1966. aastal professoriks. 2000. aastal läks emerituuri. Külalisprofessorina töötas ta mitmes asutuses, sealhulgas Füüsikaprobleemide Instituudis Moskvas (1971) ning Oxfordi ja Cambridge'i Ülikoolis.

## Teadustöö
Suurem osa Misneri uurimistööst hõlmas üldrelatiivsusteooria valdkonda. Ta aitas kaasa varajase Universumi mõistmisele (oli üks esimesi, kes juhtis tähelepanu horisondiprobleemile) ning topoloogia rollile üldrelatiivsusteoorias, kvantgravitatsioonis ja arvutuslikus relatiivsuses. Kosmoloogia ja topoloogia valdkonnas uuris ta esmalt ''mixmaster''i universumit, mille ta mõtles välja selleks, et paremini mõista varase Universumi dünaamikat, ja töötas välja lahenduse Einsteini väljavõrrandile, mida praegu tuntakse Misneri ruumina. Koos Richard Arnowitti (1928–2014) ja Stanley Deseriga avaldas ta Einsteini võrrandi Hamiltoni formuleeringu, mis jagas Einsteini ühtse aegruumi tagasi eraldatud ruumiks ja ajaks. See võrrandite kogum, mida tuntakse Arnowitti-Deseri-Misneri formalismina, mängib rolli mõnedes katsetes ühendada kvantmehaanikat üldrelatiivsusteooriaga. 

## Tunnustus
*1994 – Dannie Heinemani matemaatilise füüsika auhind (koos Richard Arnowitti ja Stanley Deseriga)
*2000 – valiti Ameerika Kunstide ja Teaduste Akadeemia liikmeks
*2015 – Albert Einsteini medal (koos Stanley Deseriga)

## Teoseid
*Charles W. Misner, Kip S. Thorne, John A. Wheeler (1973). *Gravitation*. San Francisco: W. H. Freeman. ISBN 0-7167-0344-0.

## Viited
Wesoła

**Wesoła** on linnarajoon Varssavi idaosas. Wesoła asub Wisła paremal kaldal. Idas piirneb Wesoła Sulejóweki linnaga.

Aastatel 1969–2002 oli Wesoła eraldi linn. 2002. aastal liideti Varssaviga.

## Linnaosad
*Groszówka
*Plac Wojska Polskiego
*Stara Miłosna
*Zielona-Grzybowa
*Wesoła-Centrum
*Wola Grzybowska

## Viited
Viiruse latentsus

**Viiruse latentsus** (või **viiruse peitejärk**) on patogeense viiruse võime rakus olla uinunud (), mida nimetatakse viiruse elutsükli lüsogeenseks osaks. Latentne viirusinfektsioon on püsiva viirusnakkuse tüüp, mida eristatakse kroonilisest viirusnakkusest. Latentsus on mõningate viiruste elutsüklifaas, kus pärast esialgset nakatumist viirusosakeste vohamine lakkab, kuid viiruse genoom jääb organismi alles. Viirus võib uuesti aktiveeruda ja hakata vohama (viraalse elutsükli lüütiline osa), ilma et peremeesorganismi uute kehaväliste viirusosakestega kokku puutuks. Nõnda jääb viirus peremeesorganismi kuitahes pikaks ajaks.
Ivan Kondov

**Ivan Kondov** (bulgaaria keeles Иван Кондов; sündinud 10. augustil 1968 Sofias) on Bulgaaria poliitik ja diplomaat.

Ta on lõpetanud Rahvausliku ja Maailmamajanduse Ülikooli Sofias (Университет за национално и световно стопанство).

Ta oli aastatel 2017–2021 Bulgaaria suursaadikuks Hispaanias.

3. maist kuni 6. juunini 2023 ja 27. augustist 2024 kuni 16. jaanuarini 2025 oli ta Bulgaaria välisminister.
Henri Veesaar

**Henri Veesaar** (sündinud 28. märtsil 2004 Tallinnas) on eesti korvpallur. 

## Klubikarjäär
Korvpallitreeninguid alustas Henri Veesaar Audentese Spordiklubis. Tema treener oli Rauno Pehka. Ta võistles PU14-klassi ja PU16-klassi Eesti meistrivõistlustel Audentese Spordiklubi võistkonnas. 

2019. aastal sõlmis 15-aastane Veesaar lepingu Madridi Reali korvpalliakadeemiaga. Reali järelkasvumeeskonna koosseisus võistles Veesaar Hispaania tugevuselt neljandas liigas ehk EBA-s. Aastatel 2020-21 mängis ta 17-aastaselt FIBA U18 Euroopa Challengeri võistlustel ning kogus keskmiselt 16,2 punkti, 11,6 lauapalli, 3,8 blokki ja 2,6 resultatiivset söötu mängus. Noorte Euroliiga finaalturniiril juunis 2021 jõudis Madridi Reali U18 võistkond finaali, kus võitis FC Barcelona eakaaslasi. Mängus osales ka Veesaar (9 p. 9 lp.). Hooajal 2021–2022 kogus ta Reali duubelmeeskonnas mängus keskmiselt 10,2 punkti, mängides 23,3 minutit. Madridi Reali põhimeeskonnas Henri Veesaar mänguaega ei saanud.

Kuna Realiga oli kolmeaastane leping lõppemas, siirdus Veesaar 2022. aastal USA-sse mängima Arizona Wildcatsi ülikoolimeeskonda. Hooajal 2022–2023 osales ta Arizona vahetusmägijana 28 mängus (keskmiselt 7 min., 2,4 p., 1,5 lp.). 2023. aasta sügisel sai Veesaar õnnetult vigastada golfiväljakul ning hooaeg 2023/2024 jäi sisuliselt vahele. 2024. aasta augustis asus taastusravi edukalt läbinud Veesaar taas treenima ning alustas detsembris 2024 mängudega NCAA (National Collegiate Athletic Association) liigas. Seisuga 25. jaanuar 2025 olid tema näitajad: 11 mängu, 161 min., keskmiselt 6,2 p., 4,1 lp., 0,5 bl.

## Koondisekarjäär
Henri Veesaar on mänginud Eesti noortekoondistes U14, U16, U18.

Rahvuskoondise debüüdi tegi Veesaar 28. juulil 2021 mängus Islandi vastu, mille koondis võitis 91:79. Veesaare tulemuseks oli 5 p., 5 lp., 1 rs., 1 bl. Aastatel 2021–2022 pidas ta koondises neli mängu.

## Viited

## Välislingid
*Henri Veesaar. Eesti Korvpalliliit.
*Eesti U18 korvpallikoondis lõpetas kõrgetasemelise välisturniiri vägeva võiduga, Veesaar kogus kaksikduubli ja seitse kulpi. sport.delfi.ee, 9. august 2021.
*Järjekordse särava esituse teinud Henri Veesaar ajas fännid pöördesse. sport.postimees.ee, 12. jaanuar 2025.
Nußbach (Ülem-Austria)

**Nußbach** on vald *(Gemainde)* Austrias Ülem-Austria liidumaal Kirchdorfi ringkonnas.

Nußbach asub Traunviertelis. U. 21 % valla territooriumist on kaetud metsaga ja 69 % on haritav maa.

## Viited
Ian Holm

**Sir Ian Holm Cuthbert** (12. september 1931 London – 19. juuni 2020 London) oli inglise näitleja.

Ta alustas karjääri teatrinäitlejana. 1967. aastal pälvis ta meespeaosa täitmise eest lavastuses "The Homecoming" Tony auhinna. 1998. aastal sai nimirolli eest lavastuses "Kuningas Lear" Laurence Olivieri auhinna.

Filmikarjääri alustas Holm 1968. aastal. Oma esimeses filmis "The Bofors Gun" tehtud roll tõi talle parima meeskõrvalosatäitja Briti Filmi- ja Telekunsti Akadeemia auhinna. Sama auhinna sai ta rolli eest filmis "Tulevankrid" ("Chariots of Fire"; 1981), kus ta kehastas jooksutreener Sam Mussabinit. Sama rolli eest oli ta nimineeritud ka parima meeskõrvalosatäitja Oscarile.

Tema teised tuntumad rollid on Ash filmis "Tulnukas" ("Alien"; 1979), preester Vito Cornelius filmis "Viies element" ("The Fifth Element"; 1997) ning Bilbo Paunaste "Sõrmuste isand" ("The Lord of the Rings") ja "Kääbiku" filmisarjas. Animafilmis "Ratatouille" (2007) andis ta hääle peakokk Skinnerile, pälvides rolli eest Annie auhinna. Lisaks mängis ta mitmes telesarjas.

## Välislingid
*
Sam Johnson

**Samuel Robert Johnson** (11. oktoober 1930 San Antonio, Texas – 27. mai 2020 Plano, Texas) oli USA poliitik ja sõjaväelane (kolonel). Ta oli Vabariikliku Partei liige.

Johnson sündis Texase osariigis San Antonios ja kasvas üles Dallases. 1951. aastal lõpetas ta Dallases Southern Methodist University bakalaureusekraadiga ärijuhtimise alal. Magistrikraadi sai ta 1976. aastal George Washingtoni Ülikoolist.

Aastatel 1950–1979 teenis Johnson USA õhuväes. Hävituslendurina osales ta Korea ja Vietnami sõjas. 1966. aasta aprillis tulistati ta Põhja-Vietnami kohal alla ja jäi koos mitme ameeriklasega ligi seitsmeks aastaks sõjavangi. Vangistuse piinati neid sageli. Vangistuse viimasel 18 kuul oli ta ühes kongis koos hilisema poliitiku John McCainiga.

Aastatel 1985–1991 kuulus Johnson Texase Esindajatekotta. 1991. aastal valiti ta USA Esindajatekotta, kuhu kuulus kuni 2019. aastani. Teda peeti Esindajatekoja üheks konservatiivsemaks liikmeks. Pensionile minnes oli ta vanim USA Kongressi liige. Ta oli viimane Korea sõja veteran, kes USA Kongressi kuulus.

Johnson pälvis sõjaväelase karjääri eest arvukalt tunnustust, sealhulgas kaks Hõbetähte, Distinguished Flying Crossi, Legion of Meriti, Purple Hearti, Bronze Star Medali ja Air Medali.

1950. aastal abiellus ta Shirley L. Meltoniga, kellega oli abielus kuni naise surmani 2015. aastal. Neil oli kolm last.

## Viited
Vjatšeslav Muhhanov

**Vjatšeslav Fjodorovitš Muhhanov** (vene keeles Вячеслав Фёдорович Муханов; sündinud 2.oktoobril 1956 Kanašis Tšuvaši ANSV-s) on vene füüsikateoreetik ja kosmoloog.

Ta on lõpetanud Moskva Füüsika-Tehnika Instituudi füüsikateaduskonna ja kaitsnud 1989. aastal Lebedevi Füüsikainstituudis doktoriväitekirja (sai füüsika-matemaatikadoktori kraadi). 

Muhanov oli aastatel 1989–1992 Tuumauuringute Instituudi vanemteadur ja 1992–1997 ETH Zürichi dotsent. Alates 1997. aastast töötab ta Müncheni ülikoolis astroosakestefüüsika ja kosmoloogia professorina.

## Teadustöö
Aleksei Starobinski 1979. aastal avaldatud uurimus, mille kohaselt Universum võis oma eksisteerimise esimestel hetkedel läbida erakordselt kiire eksponentsiaalse paisumise, inspireeris Muhhanovit ja Gennadi Tšibissovi, kes 1981. aastal ilmunud ühisuurimuses jõudsid järeldusele, et eksponentsiaalselt kiire laienemine venitab väikesed kvantfluktuatsioonid tohutult suureks. Pärast seda suurenevad nende fluktatsioonide amplituudid ja seeläbi muutuvad need galaktikate moodustumise seemneteks.

Inflatsiooni fluktatsioonide uurimine kulmineerus 1985. aastal Muhhanovi uurimusega, milles esitati fluktatsioonide range teooria, mida saab rakendada paljude inflatsioonimudelite, sealhulgas uue ja kaootilise inflatsiooni puhul.

## Tunnustus
*2006 – Oskar Kleini medal
*2009 – Tomalla auhind (koos Aleksei Starobinskiga)
*2012 – Amaldi medal (koos Aleksei Starobinskiga)
*2013 – Gruberi kosmoloogiaauhind (koos Aleksei Starobinskiga)
*2015 – Max Plancki medal
*2019 – Diraci medal (koos Aleksei Starobinski ja Rašid Sjunjajeviga)
*2021 – Sahharovi kuldmedal  (teedrajava panuse eest universumi suuremastaabilise struktuuri moodustamise kvantteooriasse)

## Teosed
*Mukhanov, Viatcheslav, *Physical Foundations of Cosmology*, Cambridge University Press, 2005. ISBN 0521563984
*Mukhanov, Viatcheslav and Winizki, Sergei, *Introduction to Quantum Effects in Gravity*, Cambridge University Press, 2007. ISBN 0521868343

### Publikatsioone
*Mukhanov, Viatcheslav and Chibisov Gennady: "Quantum fluctuations and a nonsingular Universe", JETP Lett, 33, No.10, 532 (1981). 
*Mukhanov, V. F., and Feldman, H. A., and Brandenberger, R. H.: "Theory of Cosmological Perturbations", Physics Reports (1992).

## Viited
Mory Kanté

**Mory Kanté** (29. märts 1950 Albadaria – 22. mai 2020 Conakry) oli Guinea laulja.

Ta oli pärit pärimusmuusikute perekonnast. Ta saadeti noorena Guineast Bamakosse Malis, kus õppis lisaks laulmisele Lääne-Aafrika keelpilli kora mängimist. Moslemina lisas Kanté oma muusikalisse loomingusse islami muusika mõjusid. 1971. aastal liitus ta Mali ansambliga Rail Band, mille solistiks sai ta pärast Salif Keita lahkumist ansamblist.

1980. aastate alguses kolis Kanté Pariisi. Oma esimese albumi andis ta välja 1981. aastal. Ta sai rahvusvaheliselt tuntuks tänu oma 1987. aasta mandinkakeelsele hittlaulule "Yé ké yé ké", mis jõudis paljudes Euroopa riikides edetabelite tippu. Sellest sai esimene Aafrika singel, mida müüdi maailmas ühe miljoni koopia.

Karjääri jooksul andis ta välja kolmteist sooloalbumit, millest viimane ilmus 2017. aastal. 2014. aastal salvestas ta koos mitmete teiste tuntud Aafrika muusikutega laulu "Africa Stop Ebola", et tõsta teadlikust Lääne-Aafrikas aset leidnud ebolakriisist.

## Viited
Lee Kerslake

**Lee Gary Kerslake** (16. aprill 1947 Bournemouth – 19. september 2020) oli inglise muusik, kes oli eelkõige tuntud Inglise rokkansambli Uriah Heepi kauaaegse trummarina.

Ta kuulus Uriah Heepi aastatel 1971–1979 ja 1981–2007, mängides ansambli kõikidel albumitel alates albumist "Demons and Wizards" (1972) kuni albumini "Fallen Angel" (1978) ja albumist "Abominog" (1982) kuni albumini "Magic Night" (2004).

1980. aastate alguses mängis ta Ozzy Osbourne'i kahel esimesel sooloalbumil: "Blizzard of Ozz" ja "Diary of a Madman".
Shirley Knight

**Shirley Knight Hopkins** (5. juuli 1936 Goessel, Kansas – 22. aprill 2020 San Marcos, Texas) oli USA näitleja.

Ta alustas näitlejakarjääri 1950. aastate teises pooles. Ta oli nomineeritud parima naiskõrvalosatäitja Oscarile ja Kuldgloobusele rollide eest filmides "The Dark at the Top of the Stairs" (1960) ja "Nooruse sulnis lind" ("Sweet Bird of Youth"; 1962). Lisaks mängis ta 1960. aastatel mitmes filmis naispeaosa, sealhulgas "The Couch" (1962), "House of Women" (1962), "The Group" (1966), "The Counterfeit Killer" (1968) ja "Vihmainimesed" ("The Rain People"; 1969). Rolli eest Briti filmis "Dutchman" (1967) pälvis ta Veneetsia filmifestivalil parima naispeaosatäitja auhinna.

Knighti hilisemad tuntumad filmirollid olid filmides "Lõputu armastus" ("Endless Love"; 1981), "Enam paremaks minna ei saa" ("As Good as It Gets"; 1997), "Ja-Ja sõsarkonna jumalikud saladused" ("Divine Secrets of the Ya-Ya Sisterhood"; 2002) ja "Memmepoeg" ("Grandma's Boy"; 2006).

Knight mängis lisaks teatris, astudes üles Broadway ja *[[Off-Broadway]]* lavastustes. 1976. aastal pälvis ta rolli eest näidendis "Kennedy's Children" parima naiskõrvalosatäitja Tony auhinna.

Telesarjades ja -filmides hakkas Knight mängima 1950. aastate lõpus. Ta nomineeriti kaheksal korral Primetime Emmy auhinnale, võites selle kolm korda. Rolli eest telefilmis "Indictment: The McMartin Trial" võitis ta Kuldgloobuse. Aastatel 2005–2007 mängis ta populaarses komöödiasarjas "Meeleheitel koduperenaised" ("Desperate Housewives") Bree van de Kampi tegelaskuju ämma.

Aastatel 1959–1969 oli ta abielus produtsendi Gene Perssoniga ja 1969–1998 stsenaristi John Hopkinsiga. Tal oli kaks last.

## Välislingid
*
Georg Reder

**Georg Reder** VR I/3 (9. veebruar 1876 Tallinn, Harjumaa – 3. november 1966 Ravensburg, Saksamaa) oli trompetist, sõjaväe puhkpilliorkestrite dirigent ja muusikapedagoog.

## Haridus
Ta õppis Moskva konservatooriumi üldkursusel, 1902 lõpetas Peterburi konservatooriumi Aleksander Gordoni trompetiklassi.

## Oluline

* Oli Venemaa Keisririigi sõjaväeorkestrite kapellmeister Samaras, Viiburis ja Tsarskoje Selos.
* 1918. aastal tuli Eestisse ja oli Vabadussõjas 1. jalaväepolgu orkestri kapellmeister. 24. novembril 1918 loodud 1. jalaväepolgu orkestrit peetakse Eesti kaitseväe orkestri eelkäijaks.
* Oli aastatel 1919–1934 EV Sõjaministeeriumi orkestri ja Kaitseministeeriumi orkestri kapellmeister ning EV sõjaväeorkestrite muusikainspektor. 
* Tallinna konservatooriumi teoreetiliste ainete õppejõud.
* 1923. aasta VIII üldlaulupeo sõjaväeorkestrite dirigent. 
* 1936. aastal emigreerus Saksamaale.

## Tunnustus
* Püha Stanislavi III järgu ordeni mõõga ja lindiga ning Püha Anna III järgu ordeni mõõgaga
* Vabadusristi I liigi 3. järk, Eesti Punase Risti II/I, Eesti Punase Risti II/II ja Eesti Punase Risti III klassi teenetemärgi kavaler

## Välislingid
* Eesti Sõjamuuseumi ohvitseride andmekogu http://prosopos.esm.ee/index.aspx?type=1
Rembertów

**Rembertów** on linnarajoon Varssavi idaosas. Rembertów asub Wisła paremal kaldal.

Rembertów sai linnaõigused 1939. aastal. 1957. aastal liideti Varssaviga. Omaette linnarajooniks sai Rembertów 2002. aastal.

Rembertów on väikseima elanike arvuga Varssavi linnarajoon.

## Linnaosad
*Kawęczyn-Wygoda
*Nowy Rembertów
*Stary Rembertów

## Viited
Bielany

**Bielany** on linnarajoon Varssavi loodeosas Wisła vasakul kaldal. Põhjas piirneb Łomianki linnaga.

Bielany liideti Varssaviga 1951. aastal. Alates 1994. aastast oli Bielany üks 11-st Varssavi omavalitsusest. Linnarajooniks sai Bielany 2002. aastal.

## Linnaosad
*Chomiczówka
*Huta
*Las Bielański
*Marymont-Kaskada
*Marymont-Ruda
*Młociny
*Piaski
*Placówka
*Radiowo
*Słodowiec
*Stare Bielany
*Wawrzyszew
*Wólka Węglowa
*Wrzeciono

## Viited
Wawer

**Wawer** on linnarajoon Varssavi kaguosas Wisła paremal kaldal. Wawer piirneb lõunas Józefówi linnaga.

Wawer liideti Varssaviga 1951. aastal. 1951–1960 oli Wawer Varssavi linnarajoon. 1960–1994 oli Wawer Praga Południe linnarajooni osa. 1994–2002 oli Wawer üks 11-st Varssavi omavalitsusest nimega Warszawa-Wawer.

Wawer on suurima pindalaga Varssavi linnarajoon.

## Linnaosad
*Aleksandrów
*Anin
*Falenica
*Las
*Marysin Wawerski
*Miedzeszyn
*Międzylesie
*Nadwiśle
*Radość
*Sadul
*Wawer
*Zerzeń

## Viited
Trini Lopez

**Trinidad López III** (tuntud kui **Trini Lopez**; 13. mai 1937 Dallas, Texas – 11. august 2020 Palm Springs, California) oli USA laulja ja kitarrist.

Ta alustas muusikukarjääri 1950. aastate lõpus. Tema debüütalbum "Trini Lopez at PJ's" ilmus 1963. aastal. Albumilt ilmus tema karjääri suurim hittsingel "If I Had a Hammer", mis jõudis USA-s kolmandale ja Suurbritannias neljandale kohale. Tema teised tuntumad hitid olid "Lemon Tree" (1965), "I'm Comin' Home, Cindy" (1966) ja "Sally Was a Good Old Girl" (1968). Samuti on tuntud tema kaver laulust "La Bamba". Ta andis karjääri jooksul välja paarkümmend albumit, kuid tema karjääri kõige aktiivsem periood jäi 1960. aastatesse.

Tema muusika oli unikaalne segu Ameerika folgist, Ladina-Ameerika muusikast ja *[[rockabilly]]*st.

Ta disainis Gibson Guitar Corporationile kaks kitarri. Lisaks tegeles ta näitlemisega, mängides muuhulgas filmis "Räpane tosin" ("The Dirty Dozen"; 1967).

## Viited
Vilniuse mänguasjamuuseum

**Vilniuse mänguasjamuuseum** (Žaislų muziejus) avati 2012. aastal ja see asub Vilniuse vanalinnas. Tegemist on ühe pere kollektsioonil põhineva eramuuseumiga ning selle rajajateks on Indrė Jovaišaitė-Blaževičienė ja Povilas Blaževičius.  

## Ajaloost
Muuseumi rajamise idee tekkis siis, kui üks asutajatest, Povilas Blaževičius, kirjutas doktoritööd Leedu vanimate mänguasjade teemal. Kirjutamise käigus sai selgeks, et materjal on rikkalik ja võimaldaks Leedu mänguasjade pärandit suuremas mahus tutvustada. Leedus ei olnud tollal ühtegi mänguasja- ega lastemuuseumi ning muuseumi rajamiseks käidi inspiratsiooni kogumas Tartu Mänguasjamuuseumis.

8. märtsil 2010 registreeriti asutus "Mänguasjamuuseum" (*Žaislų muziejus*) ja alustati muuseumi ideede avalikkusele tutvustamist. Läks pea kaks aastat, enne kui leiti muuseumile sobiv koht. Vilniuse linnavalitsus toetas ideed ja rentis muuseumile ruumid Vilniuse vanalinnas Šiltadaržio tänaval.

Vilniuse Mänguasjamuuseum avati 7. detsembril 2012. aastal ning 2013. aastal sai muuseum Leedu Muuseumide Liidu täisliikmeks. 

## Muuseumi väljapanekud

Muuseumi esimene näitus oli "Leedu vanimad mänguasjad" ning see baseerus Povilas Blaževičiuse dokotritööl “Mänguasjad ja mängud Leedus, 13.–17. sajandi arheoloogiliste andmete põhjal". Aja jooksul täienes näitus ja avati väljapanek "Lapsed ja tellised", mis põhines uurimusel keskaja lapstööjõu kohta. 

2013. aastal lisandus kiviaja perioodile pühendatud näitusepind ja paar aastat hiljem 19.–20. sajandi lõpule keskenduv näitusepind. 20. sajandil teisest poolest pärinevad originaalmänguasjad moodustavad muuseumi kogudest kõige suurema osa, sest külastajad annetavad muuseumile keldritest või pööningutelt leitud vanu mänguasju. 

Praeguse Vilniuse mänguasjamuuseumi võib temaatiliselt jagada kolmeks:   

1) Leedu arheoloogiliste mänguasjaleidude koopiad, klassikaline klaasitagune väljapanek kombineeritud arvukate „käed külge“ eksponaatidega ning etnograafiliste mänguasjade väljapanek;  

2) ajutiste näituste ja pedagoogilise töö ruum;  

3) 19. ja 20. sajandi mänguasjade väljapanek, suure rõhuga nõukogude perioodi mänguasjadel. Selles ekspositsiooni osas on ka mänguautomaadid (näiteks laevade pommitamine), mis 1960.–1970. aastatel sündinud laste hulgas olid väga populaarsed ja mida muuseumis saab ka kasutada, ning väike raamatukoguruum.

## Leedu mänguasjad Eestis
2015. aastal oli Tartu mänguasjamuuseumis avatud Vilniuse mänguasjamuuseumi näitus "Iidsed Leedu mänguasjad". Leedu 13.–17. sajandi mänguasju tutvustavale näitusele olid välja pandud arheoloogilised leiud, veel eksponeeriti varasemast ajast pärinevate mänguasjade koopiaid ja mängude rekonstruktsioone.

Näitusel olid esindatud sõjateemalised ja spordimänguasjad, mängutööriistad ja –nõud, mängupillid, nukud ja vurrid. Nende esemete originaale säilitatakse erinevates Leedu muuseumides.

## Viited

## Välislingid
* Vilniuse mänguasjamuuseumi koduleht
* Museums EU Vilnius Toys' Museum